ม.หอการค้าชี้วิกฤตหนี้กรีซกระทบไทยน้อย
ม.หอการค้าไทยคาดวิกฤตหนี้กรีซกระทบไทยน้อยแต่แนะผู้ส่งออกปรับตัว และควรดูแลค่าเงินบาทให้อยู่ในระดับเหมาะสม
11 พ.ค. 2553

ม.หอการค้าไทยคาดวิกฤตหนี้กรีซกระทบไทยน้อยแต่แนะผู้ส่งออกปรับตัว และควรดูแลค่าเงินบาทให้อยู่ในระดับเหมาะสม
นายอัทธ์ พิศาลวานิช ผู้อำนวยการศูนย์ศึกษาการค้าระหว่างประเทศ มหาวิทยาลัยหอการค้าไทย เปิดเผยว่า ปัญหาวิกฤตหนี้สินที่กรีซ มีผลกระทบต่อการส่งออกของไทย 0.1% และหากผลกระทบลุกลามไปยังโปรตุเกส การส่งออกจะได้รับผลกระทบร้อยละ0.2-0.4 หรือคิดเป็นมูลค่า 613 ล้านดอลลาร์สหรัฐฯ แต่หากผลกระทบของกรีซลุกลามไปยัง สเปน ไอร์แลนด์ และอิตาลี จะกระทบการส่งออกร้อยละ1.2-1.5 หรือคิดเป็นมูลค่า 2,533 ล้านดอลลาร์สหรัฐฯ ซึ่งถือเป็นกรณีเลวร้ายที่สุด ซึ่งประเด็นที่ต้องจับตาก็คือกรีซจะแก้ปัญหาไม่ให้ลุกลามไปยังประเทศอื่นได้หรือไม่   ทั้งนี้ คาดว่าปัญหาวิกฤตหนี้สินที่กรีซจะกระทบการส่งออกของไทยไตรมาสที่ 3 จึงควรดูแลค่าเงินบาทให้อยู่ในระดับที่เหมาะสมใกล้เคียงกับภูมิภาค หรืออยู่ที่ 41-42 บาทต่อยูโร เพราะหากค่าเงินบาทของไทยแข็งค่าขึ้นมาอยู่ที่ 40-40.5 บาทต่อยูโร จะทำให้การส่งออกไทยไปกลุ่มยูโรลดลง 270-540 ล้านเหรียญสหรัฐฯ ขณะที่ผู้ประกอบการต้องปรับตัวหาตลาดอื่นทดแทนยุโรป
สำหรับสินค้าที่อาจได้รับผลกระทบอาทิเช่น รถยนต์ เครื่องปรับอากาศ ตู้เย็น อัญมณี เครื่องประดับ อาหาร และเสื้อผ้า เป็นต้น